AfriForum oorweeg regstappe oor onteiening sonder vergoeding | Maroela Media
AfriForum oorweeg regstappe oor onteiening sonder vergoeding
Die burgerregtewaghond AfriForum het die parlement skriftelik in kennis gestel dat die organisasie met sy regspan sal konsulteer rakende die opsie om die proses, wat behels dat artikel 25 van die Grondwet gewysig word ten einde die staat te bemagtig om eiendom sonder vergoeding te onteien, as onwettig te verklaar.
Dít volg nadat die parlementêre komitee wat saamgestel is met die doel om die Grondwet te hersien se pogings om oor die wysiging van artikel 25 met die publiek te konsulteer, reeds verskeie prosedurele krisisse moes trotseer.
Ernst Roets, adjunk- uitvoerende hoof van AfriForum, het aangedui dat dit reeds vir AfriForum blyk dat die proses om die publiek se insette te kry van meet af gemanipuleer word om 'n uitkoms te bereik wat die regerende party se standpunt sal ondersteun.
Roets het verduidelik slegs met betrekking tot die openbare verhore wat vir hierdie doel gereël word en wat reeds oor twee weke moet afskop, het AfriForum reeds tien potensiële prosedurele onreëlmatighede geïdentifiseer wat 'n wesenlike impak op die uitkoms van die proses kan hê. Die tien punte is soos volg:
1. Talle van die plekke waar hierdie openbare verhore gaan plaasvind is steeds nie aan die publiek bekend nie.
2. Die tye wanneer hierdie openbare verhore moet begin is nie bekend nie.
3. Die agenda wat by hierdie openbare verhore gevolg moet word, is steeds nie bekend nie.
4. Teenstrydige lyste met verskillende datums en plekke vir hierdie openbare verhore is deur die komitee gepubliseer.
5. Dit is duidelik dat die plekke wat gekies is waar hierdie openbare verhore moet plaasvind meestal in wyke geleë is waar die regerende party meer steun geniet.
6. Te min openbare verhore word gereël, wat 'n beduidende gedeelte van die Suid-Afrikaanse bevolking sal uitsluit.
7. Die openbare verhore word gereël binne die omgewing van slegs 'n klein gedeelte van die Suid-Afrikaanse bevolking.
8. Geen sekuriteitsreëlings rakende hierdie openbare verhore is getref of openbaar gemaak nie.
9. Groot metropolitaanse gebiede is van die proses uitgesluit omdat geen openbare verhore daar sal plaasvind nie.
10. Dit wil voorkom asof geen tot baie min bemarking gedoen is om die publiek van hierdie openbare verhore in te lig, ten spyte van die feit dat daar bitter min tyd oor is tussen die formulering van hierdie skrywe en die eerste openbare verhoor, wat geskeduleer is om op 26 Junie 2018 plaas te vind.
AfriForum het 'n beroep op die parlementêre komitee gedoen om hierdie kwessies dringend aan te pak. Die organisasie het ook te kenne gegee dat hoewel hy sy regte in hierdie verband voorbehou, hy steeds aan die openbaredeelnameprosesse sal deelneem met die oog om belangrike feite met betrekking tot onteiening sonder vergoeding op die tafel te plaas.
AfriForum grondhervorming grondonteiening
Stoeigemeenskap treur oor jong kampioen
Drie Limpopo-kinders veilig gevind
Daar is reeds n besluit geneem om produktiewe grond te onteien. Die sogenaamde openbare menings en vergaderings is maar net n poging om die buiteland heuning om die mond te smeer.
die wit boere in Zimbabwe het ook sulke regsaksie probeer. eers het hulle al hulle sake gewen en is die grondhervorming en plaasbesettings deur die howe uitgewys as ongrondwetlik. So toe dank Mugabe eenvoudig daardie regters af en stel regters aan wat voorgesê word dat hulle uitsprake altyd in lyn met regeringsbeleid moet wees. Regters in SA werk vir die Dept van Justisie. Dept van Justisie is deel van "die Staat" en "die Staat" word deur die ANC beheer. So watter regter gaan nou 'n uitspraak ten gunste van Afriforum lewer, as hy weet hy is daarna gemerk en later… Lees meer »
Afriforum, kry dit in jul koppe, net EEN ding gaan werk; SELFBESKIKKING- al vat dit wat ook al. Begin te werk daaraan.
Ongelukkig is die skrif teen die muur. Armoede, werkloosheid en ekonomiese ineenstorting is alreeds hier, ons staan nou voor die afgrond
Afriforum probeer ten minste. Om hul hande te sterk: sluit aan groot ASSEBLIEF. Kom ons sterk hul hande. Wie anders sal ons help. Afriforum het die kundigheid. ASB. Ek is n trotse Afriforumlid.